ધાનેરા નગરપાલિકા વિસ્તારમાં નગરપાલિકા દ્વારા ડસ્ટ મુક્ત ધાનેરા બનાવવા માટે તમામ રોડની સાઇડમાં જ્યાં જગ્યા પડી હતી તેવી જગ્યા ઉપર પેવર બ્લોકનું કામ કરવામાં આવી રહ્યુ છે. પરંતુ આ કામમાં હલકી ગુણવત્તાના બ્લોક વાપરવામાં આવતાં કોન્ટ્રાકટરની પોલ ખુલવા પામી છે. ધાનેરા નગર પાલિકામાં એક સમય એવો હતો કે તેના લાઇટબીલના નાંણા ન ભરાતાં અનેકવાર લાઇટ પણ કાપવામાં આવી હતી. ત્યારે એકાદ વર્ષ પહેલા નગરપાલિકા દ્વારા તેના સોપિંગની હરાજી કરવામાં આવતાં કરોડો રુપિયાની આવક ઉભી થવા પામી હતી. અને તેને લઇને પાલિકા વિસ્તારમાં વિવિધ કામો હાથ ધરવામાં આવ્યા છે.